ลอดช่องเทขาย LH กดหุ้นร่วงหนัก 4%! “คอนเซนซัส” ชี้เป็นโอกาสเข้าเก็บ อัพไซด์บาน 25%
ลอดช่องเทขาย LH กดหุ้นร่วงหนัก 4%! “คอนเซนซัส” ชี้เป็นโอกาสเข้าเก็บ อัพไซด์บาน 25%
ลอดช่องเทขาย LH กดหุ้นร่วงหนัก 4%! “คอนเซนซัส” ชี้เป็นโอกาสเข้าเก็บ อัพไซด์บาน 25%
17 มิ.ย. 2562

จากกรณีราคาหุ้นบริษัท แลนด์แอนด์เฮ้าส์ จำกัด (มหาชน) หรือ LH ปรับตัวลดลงอย่างหนักวันนี้ (17 มิ.ย.62) และมีมูลค่าซื้อขายสูงสุดของวัน โดย ณ เวลา 11.06 น. ราคาหุ้นอยู่ที่ระดับ 10.90 บาท ลบ 0.40 บาท หรือ 3.54% สูงสุดที่ระดับ 11.10 บาท ต่ำสุดที่ระดับ 10.80 บาท ด้วยมูลค่าการซื้อขาย 4.27 พันล้านบาท
โดยราคาที่ปรับตัวลดลงในวันนี้คาดว่ามาจากการเทขายหุ้นจากบริษัทสิงคโปร์ GIC PRIVATE LIMITED หรือกองทุนความมั่งคั่งแห่งชาติของสิงคโปร์ (sovereign wealth fund) จำนวน 836 ล้านหุ้น คิดเป็นมูลค่าสูงถึง 9.1 พันล้านบาท ด้วยราคาที่ต่ำกว่าราคาปิดในวันศุกร์ประมาณ 2.7%-4.2% ขณะเดียวกัน ทาง GIC ระบุเพิ่มเติมว่า จะยังสานสัมพันธ์และลงทุนใน LH ต่อไปอีกในอนาคต
อนึ่ง GIC PRIVATE LIMITED เป็นผู้ถือหุ้นรายใหญ่อันดับ 3 ปัจจุบันถือหุ้น LH จำนวน 836,880,654 หุ้น หรือคิดเป็น 7%
ทั้งนี้ “ข่าวหุ้นธุรกิจออนไลน์” ได้ทำการสำรวจข้อมูลรวมถึงความเห็นของนักวิเคราะห์จากโบรกเกอร์ต่างๆ (IAA Consensus) พบว่ามี 20 บริษัทหลักทรัพย์กำหนดคำแนะนำ “ซื้อ” ขณะที่มี 6 บริษัทหลักทรัพย์กำหนดคำแนะนำ “ถือ” และ 1 บริษัทหลักทรัพย์แนะนำ “ขาย” โดยมีราคาสูงสุดที่ระดับ 13.60 บาท ต่ำสุดที่ระดับ 9.20 บาท และราคาเฉลี่ยที่ระดับ 12.10 บาท

โดยบริษัทหลักทรัพย์ เอเชีย พลัส กำหนดราคาเป้าหมายสูงสุดที่ระดับ 13.60 บาท ซึ่งเมื่อเทียบกับราคาหุ้นในปัจจุบันที่ 10.90 บาท คิดเป็นส่วนต่างราคาหุ้น (อัพไซด์) ที่ระดับ 24.77%
ด้าน บล.ธนชาติ กำหนดคำแนะนำ “ซื้อ” ให้ราคาเป้าหมาย 13.50 บาท ขณะที่ บล.ยูโอบี เคย์เฮียน (ประเทศไทย) กำหนดคำแนะนำ “ซื้อ” ให้ราคาเป้าหมาย 12.10 บาท ส่วน บล.ดีบีเอส วิคเตอร์ กำหนดคำแนะนำ “ซื้อ” ให้ราคาเป้าหมาย 11.20 บาท
พร้อมกันนี้ มีการคาดการณ์ว่ากำไรสุทธิในปี 2562 ของ LH ที่ระดับ 9.58 พันล้านบาท ลดลง 892 ล้านบาท เมื่อเทียบกับช่วงเดียวกันของปีก่อนมีกำไร 1.05 หมื่นล้านบาท หรือคิดเป็นการปรับตัวลดลง 9% จากการปรับตัวลดลงของรายได้ ที่คาดว่าจะอยู่ที่ระดับ 3.5 หมื่นล้านบาท ลดลง 4.9 พันล้านบาท เมื่อเทียบกับช่วงเดียวกันของปีก่อนมีรายได้ 4 หมื่นล้านบาท หรือคิดเป็นการปรับตัวลดลง 12.20%
อย่างไรก็ตาม มีการประเมินว่าผลการดำเนินงานของ LH จะเริ่มฟื้นตัวอีกครั้งในปี 2563 โดยรายได้จะกลับมาอยู่ที่ระดับ 3.73 หมื่นล้านบาท และมีกำไรสุทธิที่ระดับ 1 หมื่นล้านบาท
